Adam Vinatieri

Adam Matthew Vinatieri (s. 28. joulukuuta 1972 Yankton, Etelä-Dakota) on yhdysvaltalainen amerikkalaisen jalkapallon pelaaja, pelipaikaltaan potkaisija, joka edusti NFL-urallaan New England Patriotsia ja Indianapolis Coltsia. Hän voitti Super Bowlin mestaruuden neljästi ja pelasi sen loppuottelussa viidesti, useammin kuin kukaan muu potkaisija NFL:n historiassa.

 Ura 
Ennen ammattilaisuraansa Vinatieri pelasi neljä vuotta Etelä-Dakotan osavaltionyliopiston amerikkalaisen jalkapallon joukkueessa. Kesäkuussa 1996 hän teki varaamattomana vapaana agenttina sopimuksen NFL-seura New England Patriotsin kanssa. Sitä ennen hän oli pelannut lyhyen aikaa World League of American Footballin hollantilaisseura Amsterdam Admiralsin riveissä.

Vinatieri edusti Patriotsia kymmenen kauden ajan. Hän voitti seuran riveissä kolme Super Bowlin mestaruutta, vuosina 2002, 2004 ja 2005. Hän pelasi loppuottelussa myös tulokaskautensa Super Bowlissa tammikuussa 1997, jolloin joukkue hävisi mestaruuden. 2002 joukkue voitti loppuottelussa St. Louis Ramsin 20–17, 2004 Carolina Panthersin 32–29 ja 2005 Philadelphia Eaglesin 24–21. Vuoden 2002 Super Bowlissa Vinatieri teki aivan ottelun viime hetkillä kolmen pisteen potkumaalin 48 jaardista, mikä ratkaisi Patriotsin voiton. Samaan tyyliin ratkesi myös vuoden 2004 loppuottelu, jossa hän teki potkumaalin 41 jaardista, kun otteluaikaa oli jäljellä neljä sekuntia.

Viimeisellä kaudellaan New England Patriotsissa Vinatieri nousi seuran kaikkien aikojen parhaaksi pisteidentekijäksi. Tämä tapahtui 4. joulukuuta 2005 ottelussa New York Jetsiä vastaan, jonka Patriots voitti luvuin 16–3. Vinatieri ohitti Gino Cappellettin pistemäärän 1130 tehtyään ottelussa kolme potkumaalia ja noustuaan näin 1134 pisteeseen Patriots-urallaan. Kaikkiaan hän teki NFL:n runkosarjassa 1158 pistettä, kun edusti Patriotsia. Muista joukkueen seuraennätyksistä hänen hallussaan on muun muassa potkumaaliennätys, 263 potkumaalia NFL:n runkosarjassa. 

Vinatieri siirtyi maaliskuussa 2006 rajoittamattomana vapaana agenttina Indianapolis Coltsiin. Jo ensimmäisellä kaudellaan seurassa hän voitti uransa neljännen Super Bowl -mestaruuden. Colts pääsi Super Bowliin voitettuaan 21. tammikuuta 2007 AFC:n mestaruusottelussa Vinatierin entisen seuran New England Patriotsin 38–34. Super Bowlissa Colts voitti Chicago Bearsin luvuin 29–17 ja Vinatieri teki ottelussa kolme kolmen pisteen potkumaalia ja kaksi touchdownin jälkeistä lisäpistettä. Hän teki kauden 2006–2007 pudotuspeleissä yhteensä 49 pistettä, enemmän kuin kukaan muu NFL-pelaaja on tehnyt yhden pudotuspelikauden aikana. Ennätys oli häntä ennen Terrell Davisin hallussa.. Samana pudotuspelivuonna Vinatierista tuli eniten pisteitä ja kolmen pisteen potkumaaleja NFL:n pudotuspeleissä tehnyt pelaaja, kun hän ylitti Gary Andersonin aiemmat ennätykset.

Vinatieri pelasi NFL:n tähdistöottelussa Pro Bowlissa kahtena vuonna, vuosina 2003 ja 2005.

Hänet valittiin Pro Football Hall of Fameen vuonna 2026. https://www.tsn.ca/nfl/article/brees-fitzgerald-headline-pro-football-hall-of-fame-class-of-2026/

 Yksityiselämä
Vinatierilla on kaksi lasta, poika ja tytär, vaimonsa Valerien kanssa, jonka kanssa hän on ollut naimisissa vuodesta 2001.

 Lähteet 
Adam Vinatieri Indianapolis Coltsin verkkosivuilla 
Vinatieri New England Patriotsin verkkosivuilla 

Vinatieri, Adam
Vinatieri, Adam
Vinatieri, Adam